簡王漕左司
作者：章甫
朝代：宋

paragraphs: 人生天壤中，孰不有所求。
小大雖不齊，逐物常同憂。
士子文字間，亦各從所愛。
取舍未必同，於道均無害。
我生才甚下，志與俗子殊。
思賢惄如饑，覓句聊自娛。
惟公盛德人，君今乃行古。
富貴等雲烟，詞翰敏風雨。
荆湖十五州，玉節何煌煌。
門庭無雜賓，讀書清晝長。
摳衣願從遊，自視亦何有。
未知函丈地，能著野人否。
公誠一顧之，足以爲我榮。
淮南有石田，歸趁春雨耕。